ตื่นแทรกค่าเงิน!หุ้นไทยดิ่ง23.40จุด
หุ้นไทยวันนี้ปิดร่วง 23.40 จุด ตื่นธนาคารแห่งประเทศไทยแทรกแซงค่าเงิน หลังเงินบาทแข็งค่าขึ้นมาก
19 มี.ค. 2556

หุ้นไทยวันนี้ปิดร่วง 23.40 จุด ตื่นธนาคารแห่งประเทศไทยแทรกแซงค่าเงิน หลังเงินบาทแข็งค่าขึ้นมาก
ตลาดหุ้นวันที่ 19 มี.ค. ดัชนีปิดที่ระดับ 1,568.25 จุด -23.40 จุด หรือ  -1.47%  มูลค่าการซื้อขาย  76,075.17 ล้านบาท  โดยระหว่างวันดัชนีร่วงต่ำสุด 37.37 จุด
น.ส.จิตรา  อมรธรรม ผู้ช่วยกรรมการผู้จัดการ บริษัทหลักทรัพย์ (บล.) ฟินันเซีย ไซรัส กล่าวว่า ตลาดหุ้นปรับตัวลดลงแรงในช่วงบ่าย เนื่องจากนักลงทุนกังวลว่าธนาคารแห่งประเทศจะมีมาตรการออกมาควบคุมเงินบาทที่แข็งค่าขึ้นมากในวันนี้  แม้ในวันนี้ผู้ว่าธนาคารแห่งประเทศไทย (ธปท.) ระบุว่ายังไม่มีการประชุมคณะกรรมการนโยบายการเงิน (กนง.) เร่งด่วน โดยขอดูอีกระยะหนึ่ง ก็ทำให้นักลงทุนกังวลและคงต้องรอความชัดเจนก่อน
ทั้งนี้ ดัชนีดิ่ง 37.38 จุด เวลาประมาณ 15.46 น. หลังจากนั้นมีแรงซื้อกลับเข้ามา
"พอหุ้นร่วงลงมาก็มีแรงซื้อเข้ามาหนุนดัชนีเด้งขึ้นมา โดยมองดัชนีไม่น่าหลุด 1,500 จุด มองแนวรับแถว 1,530 จุด" น.ส.จิตรา กล่าว
กรณีของไซปรัส ซึ่งเป็นประเทศในกลุ่มยุโรปที่ขอรับความช่วยเหลือทางการเงินกองทุนการเงินระหว่างประเทศนั้นมองว่าไม่น่ากระทบต่อตลาดหุ้นไทย เพราะเศรษฐกิจประเทศไม่ใหญ่มาก
หลักทรัพย์ 5 อันดับแรกที่มีมูลค่าการซื้อขายสูงสุด ได้แก่
TRUE   มูลค่าการซื้อขาย  4,647.38  ล้านบาท  ปิดที่  7.75 บาท  -0.10  บาท หรือ -1.27% 
BTS   มูลค่าการซื้อขาย  2,296.97 ล้านบาท ปิดที่  9.35 บาท  -0.05  บาท หรือ -0.53% 
KTB   มูลค่าการซื้อขาย  2,147.62 ล้านบาท ปิดที่ 27 บาท +0.50  บาท  หรือ +1.89% 
TMB   มูลค่าการซื้อขาย 1,877.62 ล้านบาท ปิดที่ 2.62 บาท -0.16 บาท หรือ -5.76% 
N-PARK  มูลค่าการซื้อขาย 1,737.80 ล้านบาท ปิดที่ 0.18 บาท  -0.01 บาท หรือ -5.26%